b'\n_START_ARTICLE_\nKatja Konvalinka\n_START_SECTION_\n\xc5\xbdivljenje\n_START_PARAGRAPH_\nNa Akademiji za glasbo v Ljubljani je leta 1999 diplomirala iz klavirja v razredu prof. Acija Bertonclja, leta 2000 iz solopetja v razredu prof. Eve Nov\xc5\xa1ak \xe2\x80\x93 Hou\xc5\xa1ka). \xc5\xa0tudij opernega in koncertnega petja je nadaljevala na Visoki \xc5\xa1oli za glasbo in upodabljajo\xc4\x8do umetnost v Gradcu pri prof. Ulfu B\xc3\xa4stleinu. Tam je leta 2004 z odliko magistrirala iz opernega petja ter leta 2006 iz koncertnega petja. Leta 2011 je pri Vlatki Or\xc5\xa1ani\xc4\x87 na ljubljanski Akademiji za glasbo opravila specializacijo iz solopetja. Deluje kot operna in koncertna pevka. \xc5\xbdivi v Ljubljani in je mati h\xc4\x8dere in dveh sinov.\n_START_SECTION_\nDelo\n_START_PARAGRAPH_\nDebitirala je v ljubljanski Operi z vlogo Ninette v Prokofjevi operi "Zaljubljen v tri oran\xc5\xbee" v sezoni 2005/06 ter nato tam odigrala \xc5\xa1e vloge Pedra v Massenetovem Don Kihotu, Frasquita v Bizetovi Carmen, Fanny v Rossinijevi \xc5\xbdenitni pogodbi, 1. gozdne vile v Dvor\xc5\xbeakovi Rusalki, in Anne v Nabuccu. Kot Zerlina je v Mozartovem Don Giovanniju gostovala na festivalu Splitsko ljeto na Hrva\xc5\xa1kem, kot Frasquita v Carmen pa je nastopila \xc5\xa1e v Mariborski operi.\n_START_SECTION_\nKoncertne vloge\n_START_PARAGRAPH_\nKonvalinka je kot koncertna pevka nastopila z Orkestrom Slovenske Filharmonije v Rutterjevem Magnificatu in Mahlerjevi \xc5\xbdalostinki, v Mahlerjevi 2. simfoniji v Gradcu, v Pergolesijevi Stabat mater v Ljubljani in v ve\xc4\x8d Mozartovih ma\xc5\xa1ah z zborom in orkestrom Consortium musicum. S simfoniki RTV Slovenija je pod taktirko Uro\xc5\xa1a Lajovica pela v Bachovem Johannespassionu, z orkestrom Akademije za glasbo pa Saint - Sa\xc3\xabnsov Bo\xc5\xbei\xc4\x8dni oratorij ter kantato Tine Mauko z naslovom Anna Ahmatova. Ves \xc4\x8das neguje tudi samospev s pianisti Marino Horak, Darjo Mlakar, Igorjem Vi\xc4\x8denti\xc4\x8dem in Stacey Bartsch. Celove\xc4\x8derne recitale je imela po Sloveniji, na Hrva\xc5\xa1kem, v Avstriji, v Italiji in v Srbiji.\n_START_SECTION_\nPedago\xc5\xa1ko delo\n_START_PARAGRAPH_\nKot glasbena pedagoginja pou\xc4\x8duje petje na Glasbeni \xc5\xa1oli Ljubljana Vi\xc4\x8d \xe2\x80\x93 Rudnik.\n_START_SECTION_\nSvetovalno delo\n_START_PARAGRAPH_\nV ekipi \xc4\x8carobna de\xc5\xbeela, specializirani za uprizoritve otrokom primernih opernih in baletnih del, je kot svetovalka sodelovala pri operi Rde\xc4\x8da kapica skladatelja C\xc3\xa9zarja Cuija, pri Mozartovi operi Bastien in Bastiena in leta 2014 pri operi Zmikavt in stara devica ameri\xc5\xa1ko-italijanskega skladatelja G. C. Menottija. Napisala je tudi slovensko priredbo Humperdinckove opere Janko in Metka.'